送吳會卿再往淮南
作者：嚴羽
朝代：宋

paragraphs: 故人身披紫綺裘，腰佩寶玦騎胡騮。
英風俠氣橫四海，辭我遠向淮南遊。
淮南桂樹應猶在，八公舉手遥相待。
明月高懸五兩頭，隨君千里過淮流。
十年鞍馬邊城道，又向邊城見春草。
春草萋萋路入秦，長安北望空愁人。
荆楚奇材多劍客，感慨相逢思報國。
男兒事業早致身，青鬢須防雪霜迫。
我向人閒久拂衣，白雲相伴掩巖扉。
調琴鼓罷清商曲，愁見孤鴻天際飛。